[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.9.10.

COM(2009) 468 végleges

2009/0126 (ACC)

Javaslat:

A TANÁCS HATÁROZATA

az Európai Közösség és a Ghánai Köztársaság közötti, az erdészeti jogszabályok végrehajtásáról, az irányításról és a fatermékeknek a Közösségbe irányuló kereskedelméről szóló önkéntes partnerségi megállapodás aláírásáról és megkötéséről

INDOKOLÁS

A Tanács által 2003-ban elfogadott[1] erdészeti tárgyú jogszabályok végrehajtásával, az irányítással és kereskedelemmel (FLEGT) kapcsolatos uniós cselekvési terv[2] olyan intézkedéscsomagra tesz javaslatot, amely kitér a fakitermelő országoknak nyújtott támogatásra, az illegálisan kitermelt fa kereskedelme elleni küzdelemre irányuló multilaterális együttműködésre, a magánszektor kezdeményezéseinek támogatására, valamint olyan intézkedésekre is, amelyek az illegális fakitermelést ösztönző tevékenységekbe való befektetések megakadályozását célozzák. A cselekvési terv sarkalatos pontja a Közösség és a fakitermelő országok közötti olyan FLEGT-partnerségek létrehozása, melyek az illegális fakitermelés megállítását célozzák. 2005-ben a Tanács elfogadta a 2173/2005/EK rendeletet[3], amely engedélyezési rendszert és olyan mechanizmust hozott létre, amely a Közösségbe behozatalra kerülő faanyag kitermelésének jogszerűségét ellenőrzi.

2005 decemberében a Tanács irányelveket fogadott el, melyekben partnerségi megállapodásokhoz vezető tárgyalások folytatására kérte fel a Bizottságot a fakitermelő országokkal az erdészeti tárgyú jogszabályok végrehajtásával, az irányítással és kereskedelemmel (FLEGT) kapcsolatos uniós cselekvési terv végrehajtása, valamint különösen az ilyen partnerországoktól a Közösségbe irányuló legális és ellenőrzött faanyagimport ösztönzése érdekében.[4] A Ghánával kötendő megállapodás az első olyan partnerségi megállapodás, amelyről egy kitermelő ország és a Bizottság között folynak tárgyalások.

A Bizottság 2007 februárjában kezdett tárgyalásokat Ghánával. A tárgyalások 18 hónapig tartottak, melynek során négy személyes találkozóra, valamint hét technikai munkacsoport szintű találkozóra került sor. A tárgyalások során a Bizottságot e feladat ellátásában számos tagállam segítette. A Bizottság az erdőkkel foglalkozó munkacsoportnak címzett előrehaladásról szóló jelentések útján rendszeresen tájékoztatta a Tanácsot, valamint a ghánai székhelyű uniós küldöttségvezetőket és képviselőket a fenti időszak alatt elért eredményekről. Minden egyes tárgyalási fordulót követően a felek nyilvánosan tájékoztatták az érintetteket a tárgyalások állásáról. Ezen kívül Ghána részvételi megközelítést alkalmazva bevonta a civil társadalmat és a magánszektort a megállapodással kapcsolatos fejleményekbe.

A megállapodás kitér valamennyi olyan elemre, amelyek szerepeltek a Tanács tárgyalási irányelveiben. Kiemelendő, hogy a megállapodás létrehozza a FLEGT engedélyezési rendszeréhez kapcsolódó kereteket, intézményeket és rendszereket is. Felvázolja az ellátási lánc ellenőrzését, a jogszerűséget biztosító rendszert és a rendszer független ellenőrzésének követelményeit. Ezeket a megállapodás mellékletei tartalmazzák, amelyek részletes leírást adnak azokról a struktúrákról, amelyek a FLEGT-engedélyek kiadásával megteremtett jogszerűség biztosítják. Ghána a résztvevőkkel való kimerítő konzultáció mellett határozta meg az alkalmazandó jogszabályokat, melyek közé a következőkkel kapcsolatos jogszabályok és szabályok tartoznak: fakitermeléshez való jogok megadása, erdőgazdálkodás, környezetvédelmi és foglalkoztatási jogszabályok, adóügyi követelmények, a földterületet birtokló közösségek bérleti és használati jogának tiszteletben tartása és más erdővel kapcsolatos jogszabályok által előírt társadalmi kötelezettségek, valamint exportkereskedelmi előírások.

A megállapodás túlmutat a 2173/2005/EK FLEGT-rendelet II. mellékletében javasolt korlátozott termékskálán annak érdekében, hogy valamennyi fatermékre kiterjedjen, és ezzel párhuzamosan kötelezi Ghánát egy olyan biztosítási rendszer kiépítésére, amely garantálja a Közösség számára, hogy minden Ghánából származó erdészeti terméket legálisan állítanak elő, pozitív és fenntartható módon járulva hozzá Ghána növekedéséhez.

A megállapodás rendelkezéseket tartalmaz az import közösségi határokon történő, a 2173/2005/EK FLEGT-rendeletben, valamint az annak végrehajtásáról szóló 1024/2008/EK rendeletben rögzített módon történő ellenőrzéséről. A megállapodás tartalmazza a ghánai FLEGT-engedély leírását, amely követi az 1024/2008/EK végrehajtási rendeletben rögzített formátumot.

A megállapodás a FLEGT-tel kapcsolatosan a Közösséggel folytatott párbeszédre és együttműködésre vonatkozó közös mechanizmust is létrehoz, amely a közös ellenőrzési és felülvizsgálati mechanizmusként ismert. A hatások ellenőrzéséhez és a jelentéstételhez rögzíti az érintettek részvételére, a szociális biztonságra és az átláthatóságra vonatkozó elveket is.

A megállapodás időkeretet és eljárást határoz meg a megállapodás hatályba lépésével, valamint az engedélyezési rendszer végrehajtásával kapcsolatban. Ghána korszerűsíteni fogja és átalakítja szabályozási és információgazdálkodási rendszerét, bevezeti az ellátási lánc átfogóbb ellenőrzését, és megteremti a jogszerűség független ellenőrzését, ezért több évre lesz szükség az új rendszer kifejlesztéséhez és teszteléséhez, valamint a kormány, a civil társadalom és a magánszektor előre látható feladatainak ellátásához szükséges kapacitások kiépítéséhez. A FLEGT engedélyezési rendszer várhatóan 2010 végére lesz teljes mértékben működőképes. Az engedélyezési rendszert meghatározott kritériumok alapján tesztelik majd, mielőtt az EU megkezdené a FLEGT–engedélyek elfogadását. Ennek lépéseit és folyamatát a megállapodás és mellékletei határozzák meg.

2009/0126 (ACC)

Javaslat:

A TANÁCS HATÁROZATA

az Európai Közösség és a Ghánai Köztársaság közötti, az erdészeti jogszabályok végrehajtásáról, az irányításról és a fatermékeknek a Közösségbe irányuló kereskedelméről szóló önkéntes partnerségi megállapodás aláírásáról és megkötéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. cikkére, összefüggésben a 300. cikk (2) bekezdésének első albekezdésével és (4) bekezdésével,

tekintettel a Bizottság javaslatára,

mivel:

(1) 2003 májusában az Európai Bizottság közzétette az erdészeti tárgyú jogszabályok végrehajtásával, az irányítással és kereskedelemmel (FLEGT) kapcsolatos uniós cselekvési tervet[5], amely a fakitermelő államokkal kötendő önkéntes partnerségi megállapodások kialakításával megvalósuló, illegális fakitermelés ellen irányuló intézkedéseket sürgetett. A Tanács következtetéseket fogadott el cselekvési tervről 2003 októberében[6], valamint 2004 januárjában a Parlament indítványt[7] fogadott el.

(2) 2005. december 5-én a Tanács felhatalmazta a Bizottságot, hogy partnerségi megállapodásra irányuló tárgyalásokat kezdjen az erdészeti tárgyú jogszabályok végrehajtásával, az irányítással és kereskedelemmel (FLEGT) kapcsolatos uniós cselekvési terv végrehajtása érdekében.

(3) 2005. december 20-án a Tanács elfogadta az azon országokból az Európai Közösségbe irányuló faanyag-behozatal FLEGT engedélyezési rendszerének létrehozásáról szóló 2173/2005/EK tanácsi rendeletet[8], amelyekkel a Közösség önkéntes partnerségi megállapodást kötött.

(4) A Ghánai Köztársasággal folytatott tárgyalások lezárultak, és 2008. szeptember 3-án parafálták a Ghánai Köztársaság és az Európai Közösség közötti, az erdészeti jogszabályok végrehajtásáról, az irányításáról, és a fatermékeknek a Közösségbe irányuló kereskedelméről szóló önkéntes partnerségi megállapodást (a továbbiakban: a megállapodás).

(5) Így a Közösségnek érdekében áll e megállapodás jóváhagyása,

A KÖVETKEZŐKÉPPEN HATÁROZOTT:

1. cikk

1. Az Európai Közösség és a Ghánai Köztársaság közötti, az erdészeti jogszabályok végrehajtásáról, az irányításról, és a fatermékeknek Közösségbe irányuló kereskedelméről szóló megállapodást a Közösség nevében jóváhagyja.

2. A megállapodás szövege e határozat mellékletét képezi.

2. cikk

A jelen megállapodás által – annak 19. cikkével összhangban – létrehozott párbeszédre és együttműködésre közös vonatkozó mechanizmusban a Közösséget a Bizottság képviselői képviselik.

3. cikk

A megállapodás 26. cikke alkalmazása céljából a Bizottság felhatalmazást kap arra, hogy a 2173/2005/EK rendelet 11. cikkének (3) bekezdésében megállapított eljárással összhangban megkösse a megállapodás mellékleteinek módosításához szükséges jogi aktusokat.

4. cikk

A Tanács elnöke felhatalmazást kap annak a személynek a kijelölésére, aki jogosult a megállapodás aláírására, és ezzel kifejezni, hogy a Közösség a megállapodást magára nézve jogilag kötelező erejűnek ismeri el.[9]

5. cikk

Ezt a határozatot az Európai Unió Hivatalos Lapjában kell közzétenni.

Kelt Brüsszelben, […]-án/-én.

a Tanács részéről

az elnök […]

[1] HL C 268., 2003.11.7.

[2] COM(2003)251.

[3] HL L 347., 2005.12.30.

[4] A Tanács 15102/05. sz., korlátozott terjesztésű dokumentuma.

[5] COM(2003)251.

[6] HL C 268., 2003.11.7.

[7] A Parlament 7014/04. sz. dokumentuma.

[8] HL L 347., 2005.12.30.

[9] A megállapodás hatálybalépésének napját a Tanács Főtitkársága az Európai Unió Hivatalos Lapjában teszi közzé.